Brebeneskul (jezero)

Brebeneskul je jezero na najvišoj nadmorskoj visini u Ukrajini (1801 m). Smješteno je u Šumovitim Karpatima, u Rahivskom rajonu, u Zakarpatskoj oblasti, i ledničkog je porijekla. Zaštićeno je kao hidrološki spomenik prirode. Opis Leži na dnu cirka. Dugo je 134, široko 28–44, a duboko do 3,2 m. Površina mu je 0,61 ha. Ovalnog je oblika i obale su mu visoke, s manjim siparima. Vodu dobija uglavnom od padavina i iz podzemlja. Tokom toplih perioda nivo vode može porasti i pasti za nekoliko desetaka centimetara, zavisno od količine padavina. Voda je čista, plava i blago mineralizirana. Dno je kamenito, uzdiže se u smjeru istoka, a mjestimično je prekriveno sivim muljem. Flora i fauna Obalna vegetacija je odsutna. Travnati pokrivač počinje direktno od ruba vode. U jezeru nema ribe. Faunu čine mikroskopski rakovi i vodozemci, posebno karpatski i alpski triton te šumska žaba. Među malim rakovima su oni iz roda Cladocera i Copepoda, a blizu dna Paracyclops fimbriatus. Ekološki problemi Kao i na ostala jezera u Čornogorskom masivu, na Brebeneskul utječe prekomjerni turizam. Južna obala pogodna je za postavljanje šatorskih kampova i paljenje vatri, odakle smeće djelomično pada u jezero, ali se većina nakuplja u depresiji prema rječici Brebeneskul, koja otječe iz jezera. Zagađenost Brebeneskula i njegove okoline zahtijeva hitnu reakciju: turisti sijeku zakržljale planinske borove za logorske vatre, ostavljaju smeće, a u blizini jezera postoje deponije. Reference Vanjski linkovi Fotografije jezera Snimak jezera (YouTube)